b'\n_START_ARTICLE_\nKunnallisalan kehitt\xc3\xa4miss\xc3\xa4\xc3\xa4ti\xc3\xb6\n_START_PARAGRAPH_\nKunnallisalan kehitt\xc3\xa4miss\xc3\xa4\xc3\xa4ti\xc3\xb6 (KAKS) on vuonna 1990 perustettu suomalainen s\xc3\xa4\xc3\xa4ti\xc3\xb6, joka rahoittaa kuntia palvelevaa tutkimus- ja kehitt\xc3\xa4mistoimintaa. S\xc3\xa4\xc3\xa4ti\xc3\xb6n toiminnan tavoitteena on tukea kuntien itsehallintoa ja parantaa niiden toimintamahdollisuuksia. S\xc3\xa4\xc3\xa4ti\xc3\xb6n toiminta suuntautuu hankkeisiin, joiden merkityksen s\xc3\xa4\xc3\xa4ti\xc3\xb6 arvioi kuntien tulevaisuuden kannalta kaikkein keskeisimmiksi._NEWLINE_KAKS on taloudellisesti riippumaton organisaatio, ja se toimii t\xc3\xa4ysin itsen\xc3\xa4isesti. S\xc3\xa4\xc3\xa4ti\xc3\xb6n perusp\xc3\xa4\xc3\xa4oma noin 80 miljoonaa markkaa (13,5 miljoonaa euroa) on per\xc3\xa4isin vuonna 1989 myydyst\xc3\xa4 Kunnallispainosta. S\xc3\xa4\xc3\xa4ti\xc3\xb6n toiminta rakentuu pelk\xc3\xa4st\xc3\xa4\xc3\xa4n p\xc3\xa4\xc3\xa4oman sijoitustuotolle._NEWLINE_S\xc3\xa4\xc3\xa4ti\xc3\xb6 my\xc3\xb6nt\xc3\xa4\xc3\xa4 hakemuksista rahoitusta tutkimus- ja kehitt\xc3\xa4mishankkeisiin ja apurahoja tutkijoille. S\xc3\xa4\xc3\xa4ti\xc3\xb6 julkaisee nelj\xc3\xa4sti vuodessa ilmestyv\xc3\xa4\xc3\xa4 Polemiikki-lehte\xc3\xa4. S\xc3\xa4\xc3\xa4ti\xc3\xb6 julkaisee my\xc3\xb6s kahta julkaisusarjaa Polemiaa ja Tutkimusjulkaisut -sarjaa._NEWLINE_KAKS:n toimisto on Helsingiss\xc3\xa4. S\xc3\xa4\xc3\xa4ti\xc3\xb6n asiamiehen\xc3\xa4 toimii valtiotieteiden maisteri Antti Mykk\xc3\xa4nen ja tutkimusasiamiehen\xc3\xa4 hallintotieteiden maisteri Veli Pelkonen._NEWLINE_KAKS j\xc3\xa4rjest\xc3\xa4\xc3\xa4 vuosittain seminaarin, johon osallistuu tutkijoita ja kunta-alan vaikuttajia. Seminaarissa KAKS jakaa Arjen turvaaja -palkinnon. Palkinnolla s\xc3\xa4\xc3\xa4ti\xc3\xb6 haluaa nostaa esiin arjen kuntaty\xc3\xb6n tekij\xc3\xb6it\xc3\xa4. Palkinnon antaa presidentti Tarja Halonen. Ensimm\xc3\xa4inen palkinto my\xc3\xb6nnettiin vuonna 2004.\n_START_SECTION_\nHistoria\n_START_PARAGRAPH_\nS\xc3\xa4\xc3\xa4ti\xc3\xb6n ensimm\xc3\xa4isen\xc3\xa4 p\xc3\xa4\xc3\xa4toimisena asiamiehen\xc3\xa4 toimi vuosina 1992\xe2\x80\x932007 Lasse Ristikartano. Alkuvaiheessa asiamiehen teht\xc3\xa4vi\xc3\xa4 hoiti oman toimensa ohella Kunnallisliiton silloinen toimitusjohtaja Mikko Jokela. S\xc3\xa4\xc3\xa4ti\xc3\xb6n hallituksen ensimm\xc3\xa4isen\xc3\xa4 puheenjohtajana toimi vuosina 1990\xe2\x80\x932006 Kuntaliiton varatoimitusjohtaja Timo Kiet\xc3\xa4v\xc3\xa4inen.\n_START_SECTION_\nOrganisaatio\n_START_PARAGRAPH_\nS\xc3\xa4\xc3\xa4ti\xc3\xb6ll\xc3\xa4 on 16-j\xc3\xa4seninen hallitus ja tieteellinen neuvottelukunta, joka toimii yhdyssiteen\xc3\xa4 tiedeyhteis\xc3\xb6ihin. S\xc3\xa4\xc3\xa4ti\xc3\xb6n hallitus valitsee neuvottelukunnan, jonka toimikausi on kolme vuotta. Neuvottelukunnassa ei tehd\xc3\xa4 rahoitusp\xc3\xa4\xc3\xa4t\xc3\xb6ksi\xc3\xa4.'